b'\n_START_ARTICLE_\nLiissil\xc3\xa4\n_START_SECTION_\nMaantiede ja asutus\n_START_PARAGRAPH_\nLiissin\xc3\xa4n kunnan pinta-ala on 997,645 neli\xc3\xb6kilometri\xc3\xa4. Se rajoittuu pohjoisessa Tusinan piirin Vornasuon , id\xc3\xa4ss\xc3\xa4 Tusinan ja Lupanan, etel\xc3\xa4ss\xc3\xa4 Novgorodin alueen Tjosovo-Netylskin ja Lugan piirin Jam-Tjosovon sek\xc3\xa4 l\xc3\xa4nness\xc3\xa4 Hatsinan piirin Viiritsan ja Susaninan kuntiin. Kunnan alueella sijaitsee Liissil\xc3\xa4n rauhoitusalue._NEWLINE_Keskustaajaman lis\xc3\xa4ksi kuntaan kuuluu 16 kyl\xc3\xa4\xc3\xa4 ja asutusta: Ala-Sytti (ven. Ni\xc5\xbenije Sjutti), Fedosjino, Joklina (Joglino), Kastenskaja, Kivikko (Kamenka), Kummola (Gummolovo), Malinovka, M\xc3\xa4\xc3\xa4sin\xc3\xa4 (Ma\xc5\xa1ino), Peri, Per\xc3\xa4saari (Konet\xc5\xa1ki), Radofinnikovo, Riikala (Gri\xc5\xa1kino), Turova (Turovo), Tuupoviika (Dubovik), Yl\xc3\xa4-Sytti (Verhnije Sjutti) ja Zverinets.\n_START_SECTION_\nHistoria\n_START_PARAGRAPH_\nVatjan viidenneksen Inkeren pogostaan kuulunut Liissil\xc3\xa4n ortodoksinen kirkko mainitaan vuoden 1612 tarkastuskirjassa. Ruotsalaisaikana 1600-luvulla perustettiin Liissil\xc3\xa4n luterilainen seurakunta._NEWLINE_Kunnan keskustaajama on syntynyt vuonna 1834, jolloin valtion omistaman kartanon alueelle perustettiin Ven\xc3\xa4j\xc3\xa4n ensimm\xc3\xa4inen opetusk\xc3\xa4ytt\xc3\xb6\xc3\xb6n tarkoitettu mets\xc3\xa4nhoitoalue. Mets\xc3\xa4nhoitajakoulun lis\xc3\xa4ksi siell\xc3\xa4 toimi keisarillinen mets\xc3\xa4stysmaja. Vuonna 1918 lakannut mets\xc3\xa4oppilaitos aloitti toimintansa uudelleen vuonna 1934.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkee Pietarista Novgorodiin johtava rautatie sek\xc3\xa4 Kemppaalan ja Hattulan v\xc3\xa4linen R-40-maantie. Paikallisista elinkeinoista t\xc3\xa4rkein on mets\xc3\xa4talous. Keskustaajamassa on mets\xc3\xa4oppilaitos ja Liissil\xc3\xa4n mets\xc3\xa4nhoitoalue toimii Pietarin mets\xc3\xa4teknisen akatemian harjoitusalueena. Palveluihin kuuluu kaksi lastentarhaa ja koulua, kulttuuritalo ja kirjasto.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nPaikallisia n\xc3\xa4ht\xc3\xa4vyyksi\xc3\xa4 ovat Nikolai Benois\xe2\x80\x99n Liissil\xc3\xa4n keskustaajamaan suunnittelemat j\xc3\xa4\xc3\xa4k\xc3\xa4riopiston rakennus (1855), keisarillinen mets\xc3\xa4stysmaja (1860) ja kirkko (1862).'